**Разныхас**

 6-æм къласы ирон æвзаджы чиныг дæр æмæ уымæ фыст методикон амындтытæ дæр арæзт сты, предметтæ уырыссаг æвзагыл кæм ахуыр кæнынц, уыцы скъолатæн 2009-æм азы уагъд программæмæ гæсгæ. Программæйы автортæ ирон æвзаг ахуыр кæныны нысаныл нымайынц скъоладзауты иронау æдæрсгæйæ дзурын сахуыр кæнын социалон-цардыуагон, ахуырадон-фæллойадон æмæ æхсæнадон-культурон сферæты. Уыцы нысанимæ баст хæстæм гæсгæ скъоладзаутæн раттын хъæуы ахæм зонындзинæдтæ æмæ арæхстдзинæдтæ, цæмæй ирон æвзаджы фысгæ æмæ дзургæ хуызтæй пайда кæной сæ царды алыхуызон уавæрты, сæхи банкъарой куыд Ирыстоны, афтæ Уæрæсе æмæ æппæт дунейы адæмы минæвæрттæ, райсой æвзаг хибарæй ахуыр кæныны фæлтæрддзинад; сæхи сфæлтæрой æмбæлттимæ алыхуызон коммуникативон хæстæ æххæст кæныныл; фæфылдæр кæной сæ иумæйагахуырадон зонындзинæдтæ.

 Программæйы домæнмæ гæсгæ ахуыргæнæг хъуамæ пайда кæна куысты алыхуызон мадзæлттæ æмæ хуызтæй, цæстуынгæ æмæ хъусгæ æрмæгæй. Скъоладзауты æфтауын хъæуы иугæйттæй, къæйттæй æмæ цалдæргæйттæй архайыныл. Программæйы автортæ ма фæдзæхсынц, цæмæй ирон æвзаджы урокты, гæнæн æмæ амал куы уа, уæд уырыссаг æвзагæй ма пайда кæной. Ахуыры рæстæг скъоладзаутæ æнæмæнг хъуамæ банкъарой ирон национ культурæйы хъæздыгдзинæдтæ æмæ этикетон нормæтæ. Сæ хæс у бамбарын, ирон культурæйæн иннæ культурæтимæ иумæйагæй цы ис, стæй уыдонæй цæмæй хицæн кæны, уый дæр. Ахуыргæнæн чиныджы хыгъд æрцыдысты æппæт ранымад домæнтæ дæр. Æвзагон æрмæг чиныджы лæвæрд цæуы къæпхæнгай: скъоладзаутæ райдианы кусынц, хуызæгыл æнцойгæнгæйæ, уый фæстæ архайынц хибарæй, фæстагмæ та фидар кæнынц сæ практикон арæхстдзинæдтæ. Ныхасы рæзтыл куыст райдайы дзургæ хуызы, дарддæр та фидаргонд цæуы кæсын æмæ фыссыны фæрцы. 6-æм къласы ирон æвзаджы уроктæн программæ дæтты 102 сахаты (къуырийы дæргъы – 3 сахаты, уыимæ, 2 сахаты – æвзагæн, 1 та – литературон кæсынадæн).